Interpol se president word vermis | Maroela Media
Interpol-president, Meng Hongwei (4 Julie 2017) (Foto: AP Photo/Wong Maye-E, File)
Interpol het 'n formele versoek aan China gerig vir inligting oor dié internasionale agentskap se president wat verdwyn het tydens 'n reis op pad huis toe.
Die internasionale polisieagentskap, gebaseer in Lyon, Frankryk, het Saterdag in 'n kort verklaring gesê hy het wetstoepasserskanale gebruik om die status van die vermiste Meng Hongwei te versoek.
"Die agentskap verwag 'n amptelike reaksie van Chinese owerhede om kommer oor die president se welstand aan te spreek," lui die verklaring.
China het nog nie kommentaar gelewer nie.
Meng se vrou het gesê sy het nog nie iets van hom gehoor sedert hy Lyon teen die einde van September verlaat het nie. Frankryk het ook sy eie ondersoek van stapel gestuur. Volgens Franse owerhede het Meng op 'n vliegtuig geklim en in China aangekom, maar dit is nie duidelik waar die 64-jarige man homself tans bevind nie.
Meng is ook adjunkminister van openbare sekuriteit in China.
Interpol het vroeër gesê berigte oor Meng se verdwyning is "'n saak vir die betrokke owerhede in Frankryk en China".
Die South China Morning Post, 'n koerant in Hongkong, het gesuggereer dat Meng moontlik die teiken was van 'n voortgesette veldtog teen korrupsie in China. Aldus die koerant is Meng "weggeneem vir ondervraging" deur "dissiplinêre owerhede" ná hy in die land aangekom het. Dié term word gewoonlik gebruik vir ondersoekbeamptes in die Kommunistiese Party wat politieke ontrouheid ondersoek. Die Sentrale Kommissie vir Dissiplinêre Inspeksie, die party se geheime interne ondersoekagentskap, het geen aankondiging op sy webwerf gehad oor Meng nie en was ook nie beskikbaar vir kommentaar nie.
Meng is die eerste uit sy land wat as Interpol se president dien, 'n pos wat hoofsaaklik simbolies, maar groot in status is. Interpol se sekretaris-generaal is verantwoordelik vir die dag-tot-dag-sake van die agentskap se bedrywighede, so Meng se afwesigheid behoort nie enige operasionele impak te hê nie.
Die agentskap verbind polisiebeamptes van sy 192 ledestate met mekaar om Interpol te gebruik om 'n voortvlugtige of 'n vermiste persoon op te spoor. Die inligting word slegs op versoek van 'n betrokke land aan die publiek bekend gemaak deur middel van 'n "rooi kennisgewing", die naaste aan 'n internasionale lasbrief vir inhegtenisneming. "Geel kennisgewings" word uitgereik vir vermiste persone.
Meng is in 2016 as president van Interpol aangewys.
Ha, as dit so 10 jaar gelede oor SA berig was, waar was ons nie vandag nie!
Dis nou van ONS president.
Siener van Melbourne · 7 maande gelede
Dalk wil hy nie hê dat ons in "Meng" nie want hy kuier so paar dae by sy skelmpie.
Eddie · 7 maande gelede
More Siener. Nou't jy my lekker laat lag so vroeg more.
Thinus Coetzee · 7 maande gelede
Ek het hom nie ….
Mimi · 7 maande gelede
Dit is al dae bekend dat die man deur die Chinese regering aangehou word. Waarom nogsteeds die opskrif hou dat hy n "vermiste" man is?